Deficit de personal. Mulți dintre angajații Ministerului Afacerilor Interne din Republica Moldova vor să plece din sistem, din motive financiare.
Deficit de personal la Ministerul Afacerilor Interne
Ministrul de Interne, Adrian Efros, spune că instituția pe care o conduce se confruntă cu o mare criză de personal. Poliția de Frontieră și Inspectoratul General de Poliție sunt instituțiile cele mai afectate, a precizat ministrul.
Adrian Efros a menționat că salariul unui polițist începător este de 11 mii de lei moldovenești.
El a mai spus că, deși s-a reușit o modestă majorare a salariilor polițiștilor, banii pe care îi primesc sunt principala cauză a plecărilor din sistem.
Cât s-au mărit salariile
„Ministerul Afacerilor Interne este cel mai mare minister ca număr de angajați. Sunt locuri vacante în diferite subdiviziuni. Dacă ne referim la Inspectoratul General pentru Situații de Urgență, aici suntem completați 100%.
La Inspectoratul General de Poliție avem locuri vacante, la Poliția de Frontieră, la fel, sunt locuri vacante. În discuțiile cu colegii care au intenția de a pleca din sistem, motivația este asigurarea financiară. La începutul anului s-a reușit ca valoarea de referință a polițiștilor să fie mărită de la 1900 la 2300.
Adică, salariul s-a mărit cu 1000 de lei. Pentru un polițist începător salariul s-a mărit de la 10 la 11 mii de lei. Cu cât e mai mare vechimea de muncă, cu atât salariile sunt mai mari”, a spus Adrian Efros la emisiunea „Rezoomat” de la RliveTV.
Fără măriri de salarii va rămâne deficit
„Mai e nevoie de intervenții pe domeniul social, ca angajatul MAI când vine la serviciu să fie sigur că familia sa este bine, are o viață decentă și acest lucru va contribui mult la diminuarea actelor de corupție.
Acum, pentru că avem unele funcții necompletate, avem posibilitatea ca banii respectivi să fie redirecționați pentru a le oferi angajaților sporuri sau ajutoare unice. Noi ne dorim majorări de salarii, dar asta nu depinde de voința ministrului Efros sau a premierului, noi pornim de la un cadru bugetar disponibil.
Când vom avea o economie puternică, când toată lumea va plăti impozitele, când toți vom contribui la bugetul de stat, atunci vom avea sumele disponibile pentru a mări salariile. Nu este vorba de nedorința de a mări salariile, ci de austeritatea bugetară”, a mai spus Efros.